ΚΑΝΟΝΙΣΜΟΣ (ΕΟΚ) αριθ. 2163/92 ΤΗΣ ΕΠΙΤΡΟΠΗΣ της 30ής Ιουλίου 1992 για την είσπραξη συμπληρωματικού ποσού που προβλέπεται από τους κανονισμούς (ΕΟΚ) αριθ. 3429/80, (ΕΟΚ) αριθ. 796/81 και (ΕΟΚ) αριθ. 1755/81 για τη θέσπιση των μέτρων διασφαλίσεως που εφαρμόζονται κατά την εισαγωγή κονσερβών καλλιεργούμενων μανιταριών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1569/92 (2), και ιδίως το άρθρο 18,

Εκτιμώντας:

ότι οι κανονισμοί (ΕΟΚ) αριθ. 3429/80 (3), (ΕΟΚ) αριθ. 796/81 (4) και (ΕΟΚ) αριθ. 1755/81 (5) της Επιτροπής για τη θέσπιση των μέτρων διασφαλίσεως που εφαρμόζονται στις εισαγωγές κονσερβών καλλιεργούμενων μανιταριών, προέβλεπαν την είσπραξη συμπληρωματικού κατ' αποκοπήν ποσού κατά τη θέση σε ελεύθερη κυκλοφορία στην Κοινότητα κονσερβών καλλιεργούμενων μανιταριών που υπερβαίνουν τις ποσότητες που καθορίζονται στους κανονισμούς- ότι το Δικαστήριο, στις αποφάσεις του της 16ης Οκτωβρίου 1991 στις υποθέσεις 24/90, 25/90 και 26/90 (6), κήρυξε ανίσχυρους τους προαναφερθέντες κανονισμούς, στο μέτρο που το επίπεδο του προαναφερθέντος ποσού καθορίστηκε, χωρίς καμία διάκριση, για τις κονσέρβες των μανιταριών όλων των καταγωγών, πράγμα που είχε ως αποτέλεσμα την αύξηση του κόστους των εισαγόμενων κονσερβών μανιταριών, ιδίως των κατώτερων κατηγοριών, που πλήττουν περισσότερο τις εισαγωγές των μανιταριών χαμηλότερης ποιότητας-

ότι οι εν λόγω κανονισμοί είχαν ως στόχο να αποτρέψουν τις εισαγωγές στην Κοινότητα πέραν των αναφερόμενων ποσοτήτων- ότι, για να επιτευχθεί ο στόχος αυτός, πρέπει να εφαρμοστούν τα μέτρα διασφαλίσεως στις εισαγωγές που προέρχονται από όλες τις τρίτες χώρες και για όλες τις κατηγορίες-

ότι πρέπει να καθοριστεί το ποσό σε ύψος επαρκώς υψηλό για να επιτευχθεί ο επιδιωκόμενος στόχος- ότι το ποσό έχει καθοριστεί σε ενιαίο ύψος για όλα τα σχετικά προϊόντα για να αποφευχθεί η ύπαρξη κινήτρου να δηλώνονται, κυρίως κατά την εισαγωγή, ιδίως κονσέρβες χαμηλής ποιότητας, δεδομένου ότι, σε περίπτωση διαφοροποιήσεως του ποσού ανάλογα με την ποιότητα του προϊόντος, λόγω της ανυπαρξίας επαρκών ορισμών για τις διάφορες κατηγορίες σε κοινοτικό επίπεδο, διακυβεύεται ο αποτελεσματικός έλεγχος των εν λόγω εμπορευμάτων-

ότι δεν υπήρξε κριτική από το Δικαστήριο όσον αφορά την είσπραξη ενός ποσού που προσανατολίζεται γύρω στην τιμή κόστους των κονσερβών μανιταριών στην Κοινότητα- ότι, προκειμένου να αποφευχθεί το ύψος του συμπληρωματικού ποσού για τις χαμηλότερες κατηγορίες κονσερβών εισαγόμενων μανιταριών από τρίτες χώρες να υπερβαίνει αισθητά το κόστος παραγωγής των ιδίων κονσερβών μανιταριών στην Κοινότητα, το ποσό ενδείκνυται να καθοριστεί στο ύψος της τιμής κόστους στην Κοινότητα των κονσερβών μανιταριών τρίτης επιλογής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το συμπληρωματικό ποσό που αναφέρεται στο άρθρο 1 των κανονισμών (ΕΟΚ) αριθ. 3429/80, (ΕΟΚ) αριθ. 796/81 και (ΕΟΚ) αριθ. 1755/81 καθορίζεται σε 105 Ecu ανά 100 χιλιόγραμμα καθαρού βάρους.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται σε όλες τις εισαγωγές που πραγματοποιήθηκαν μεταξύ της 1ης Ιανουαρίου και της 30ής Σεπτεμβρίου 1981 για τις οποίες δεν έχει κλείσει ακόμη ο φάκελος. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 49 της 27. 2. 1986, σ. 1. (2) ΕΕ αριθ. L 166 της 20. 6. 1992, σ. 5. (3) ΕΕ αριθ. L 358 της 31. 12. 1980, σ. 66. (4) ΕΕ αριθ. L 82 της 28. 3. 1981, σ. 8. (5) ΕΕ αριθ. L 175 της 1. 7. 1981, σ. 23. (6) Δεν έχουν ακόμα δημοσιευτεί στην Επίσημη Εφημερίδα.